
 Ego Petrus Dei gratia Leuchorum episcopus universis ecclesie filiis manifesto quod Berta Lothoringie ducissa et  omnes filii illius, scilicet Theodericus tunc temporis Metensis electus, Simon quoque, Fridericus atque Matheus  dederunt ecclesie Morimundi in elemosinam jure perpetuo possidendam, sine omni retentione pro anima ducis Mathei  per totum finagium Aurelianedomus et Reicurtis pasturas in terris, pratis et silvis ad omnia animalia tocius  generis. 
Dederunt etiam in omnibus predictarum villarum finagiis omnia usuaria tam in aquis quam in silvis et terris  nominatim glandem et fagenam et ligna ad marrimandum et focum faciendum et omnes alios usus et libere atque  secure ire et redire per totum finagium utriusque ville ita quod si dampnum illatum fuerit capitale solum reddetur  sine alio jure. Donaverunt etiam omnes suprascripti vanam pasturam jamdicte domui Morimundi per omnes fines  de Pompetra, de Sartres, de Siricurt, de Brigincurt, de Onoucurt, de Vilers a Scleas, de Novocastro,  et in cunctis finagiis omnium villarum circa Novumcastrum ex omni parte ad jus ducis pertinentium eo  sane pacto quod si dampnum factum fuerit, sine alia justicia restituetur. 
Sane memorie commendandum quod  in nostra presentia ducissa et suprascripti filii illius, filia quoque ejus Aaliz, eo tempore uxor ducis Burgundie, has  donationes ecclesie Morimundi fecerunt apud Clarumlocum quando Matheus dux ibidem sepultus fuit,  anno videlicet dominice incarnationis M° C° LXX° VI°. Testes : Petrus Belliprati, Wirricus Clariloci  abbates, Ulricus de Novovilario, Hugo de Barfreimon, Constantinus de Messons. 
Hoc quoque  sciendum quod postea apud Fontanetum castrum ducissa et Simon filius ejus, jam dux factus,  supramemoratam elemosinam recognoverunt et laudantes confirmaverunt in presentia domini Ulrici de Novovilario, Hugonis de Barfremon, Constantini de Messons. 